KĖDAINIŲ MADOS: REKLAMOS ĮRENGIMAS BE LEIDIMO, HIBRIDINIAI PAVADINIMAI
Turbūt kėdainiečiai žino, kad, norint įsirengti išorinę reklamą, reikia kreiptis į savivaldybę ir gauti administracijos direktoriaus leidimą.  Reklama turi būti įrengiama vadovaujantis projektavimą, statybą, kraštovaizdžio apsaugą, teritorijų planavimą, valstybinės kalbos vartojimą reguliuojančių teisės aktų nuostatomis. Vis dėlto dar pasitaiko, kai reklama įrengiama savavališkai, nors ne kartą tokie savivaliautojai jau buvo ir įspėti, ir nubausti. 

Kėdainių rajono savivaldybės administracijos Teisės ir viešosios tvarkos skyrius nesyk yra skyręs administracines  nuobaudas  už reklamos įrengimą be leidimo. Beje, baudas už valstybinės kalbos vartojimą reguliuojančių teisės aktų nuostatų nesilaikymą pagal Lietuvos Respublikos administracinių nusižengimų kodekso tam tikrus straipsnius gali skirti ir savivaldybės kalbos tvarkytojas. 
Vis dėlto norėtųsi kėdainiečių sąmoningumo, kad tiek valdininkams, tiek gyventojams nereikėtų be reikalo eikvoti energijos ir lėšų nelabai maloniems dalykams. 
Šįkart apie tai, ką spėja sužiūrėti savivaldybės kalbos tvarkytojas.
Kėdainiuose mados ...  atsilieka

Valstybinė kalbos inspekcija jau kelinti metai rengia Gražiausių lietuviškų įmonių pavadinimų konkursą (nugalėtojai paprastai skelbiami Tarptautinę gimtosios kalbos dieną, vasario 21-ąją). Akivaizdu, šis konkursas kasmet tampa vis populiaresnis, nes didžiuosiuose miestuose verslininkai savo įmones vis dažniau pavadina lietuviškais žodžiais. Tačiau jie (Valstybinės kalbos inspekcijos atrinkti iš Registrų centro) kartais ir nepasirodo viešojoje informacijoje, atsispindi tik dokumentų blankuose, o reklamoje juos neretai atstoja figūriniai prekių ženklai... anglų kalba. (Žinoma, nemažai yra tokių, kurių ir pavadinimas, ir prekės ženklas lietuviškas.)  Išties tai dvelkia vien provincialumu. Kėdainiuose, tebūnie provincijoje, deja, kaip ir visoje Lietuvoje, irgi dažnai mąstoma panašiai – jei parašysi angliškai, bus tiktai „kiečiau“, rimčiau, žodžiu, geriau ir europietiškiau, nors vargu ar  į tokias angliškai pavadintas kavines dažniau žmonės užsuks, ir ar iš tokių parduotuvių daugiau prekių nupirks. 
Jei pas mus tų užsieniečių būtų labai daug, gal tada tikrai jie dažniau užsuktų į Kėdainių rajono Dotnuvos ar Gudžiūnų ir kitų kaimų parduotuvėles, kurios turi anglišką pavadinimą „Mini Market“. Tik neduok, Dieve, kad nesusimaišytų, pagalvoję, jog čia kokia kirpykla, o ne maisto prekių parduotuvė (tada galbūt ir tiktų duoti anglišką pavadinimą). Bet užsieniečių pas mus vos vienas kitas, juolab kaime. O jei ir būtų, tai, ko gero, nepasiklystų duonos ieškodami. Jei užsuktum į tokią parduotuvėlę, kažin, ar paklausęs angliškai sulauktum iš pardavėjos tokia pat kalba atsakymo atgal. Taigi, tokie angliški įmonių, įstaigų pavadinimai veikiau terodo mažą savininkų savivertę. Pasižvalgykite save gerbiančių ispanų, italų, prancūzų gatvėse: ar rasite angliškų pavadinimų? Žinoma, visai kita šneka apie užsienyje veikiančių įmonių padalinių Lietuvoje pavadinimus. Jie turi būti tokie pat kaip užsienyje. 
Hibridiniai užrašai – netinkami

Kėdainiuose tokių įmonių, įstaigų, kurios pavadintų savo įmones angliškai arba išorinę reklamą skelbtų tik anglų kalba,  nėra labai daug, bet visgi pastaruoju  metu jų ėmė rastis daugiau.  Pasitelkime porą pavyzdžių. 

Štai Pelėdnagiuose yra pastatas su tokiais užrašais: KODI CHIPTUNING,  RP SERVICE. Nei Registrų centre, nei  Valstybiniame patentų biure tokių įmonių nėra užregistruota. Savininkai taip pat nesikreipė į savivaldybę dėl iškabos ar reklamos įrengimo.  Kas ten yra per įstaiga, kokios paslaugos teikiamos, tikrai ne kiekvienas žinos. Jei tai būtų kokios užsienio firmos filialas ar jei tai prekių ženklas kaip iškaba būtų pakabintas, reiktų šalia lietuviško užrašo, pvz.: Autoservisas RP SERVICE arba RP SERVICE (automobilių remontas). 
Kėdainių mieste Josvainių g. kabo nelabai tvarkingas stendas AUTO CARS SERVISAS. Aišku, jo taip pat nerasta registruoto nei Registrų centre, nei  Valstybiniame patentų biure. Pusė užrašo lietuviškai, pusė angliškai. Reiktų parašyti lietuviškai, o, jei jau labai reikia, ir angliškai šalia. Bet negali būti pavadinimas kaip mišrainė. 

Toje pačioje gatvėje be leidimo pakabinta vėl pusiau lietuviška, pusiau angliška PIRI PIRI Pica and grill reklama.  Džiugu, kad atsiranda naujų kavinių, picerijų mieste, bet būtų gerai, kad darbas būtų pradedamas kaip priklauso: turint visus tinkamus leidimus. 
Tokie hibridiniai pavadinimai – pusiau angliški, pusiau lietuviški − yra nepriimtini kaip įmonių ar įstaigų pavadinimai. Nebent jie būtų registruoti kaip prekių ženklai Valstybiniame patentų biure. Visos šios iškabos pakabintos be savivaldybės leidimo. Taigi, Savivaldybės administracijos Teisės ir viešosios tvarkos skyrius bei savivaldybės kalbos tvarkytoja gali savininkus bausti už pažeidimą:  reklamos įrengimą be leidimo, taip pat už  užrašų neatitikimą  valstybinės kalbos vartojimą reguliuojančių teisės aktų nuostatoms.  
Turi būti ir lietuviškas užrašas

Bauda grėstų ir „Ne Ringos nagučiams“, nes taip pat nėra registruotas nei pavadinimas,  nei leidimas įsirengti reklamą duotas, o užrašas, paaiškinantis, kas tie „Neringos nagučiai“, yra tik angliškas. Tikrai daugiau lietuvaičių, ne užsieniečių eis tvarkytis nagučių, tad reiktų rašyti ne NAIL ART STUDIO, o   lietuviškai: gal Nagų dizaino studija, Nagų meno studija, gal Manikiūro salonas ar pan. Toks rašymas tik anglų kalba pažeidžia teisės aktus.
Ir anksčiau, ir dabar reikalaujama, kad jei prie pastato įrengiama iškaba tik su prekių ženklu, reikia, kad būtų užrašyta, kas tai yra: kavinė, maisto prekių parduotuvė, grožio salonas ar dar kas.  Neužtenka parašyti BAGHEERA boutique, turi būti dar prirašyta, kad tai yra Drabužių parduotuvė BAGHEERA ar  Prabangių prekių ir aksesuarų parduotuvėlė BAGHEERA arba galimas ir adaptuotas žodis Butikas BAGHEERA.

Yra ir nemažai pavyzdingų iškabų, kitų viešųjų užrašų, kur gražiai suderinamas kitakalbis firmos pavadinimas, žodinis prekių ar paslaugos ženklas su informacija lietuvių kalba. Būdingas pavyzdingų viešųjų užrašų bruožas yra tas, kad juose pirmenybė teikiama informacijai lietuvių kalba − ji lengvai pastebima, o kitakalbiai žodiniai prekių ar paslaugų ženklai turi aiškius figūrinius ženklo požymius. 

Registruotas prekių ženklas ir leidime patvirtintas tekstas − nekeistini
Kitas atvejis: būna, kad dėl  leidimo kreipiamasi, jis išduodamas, tačiau kai pakabinama iškaba ar reklaminis plakatas, užrašas neatitinka patvirtinto leidime. Jei leidime patvirtintas būtent toks užrašas, tai jis negali būti kitoks realybėje. Deja, taip pasitaiko. Jei registruotas prekių ženklas, tai jis toks ir turi būti iškaboje: toks pats figūrinis vaizdas, tokie patys žodžiai. Štai kad ir jau minėtas MINI MARKET – registruotas prekių ženklas ir pateiktas iškaboje nesutampa. Ir neužtenka pakabinti tik prekės ženklą, kur nors  turi būti pateikta  informacija valstybine kalba (PARDUOTUVĖ arba UAB „SIBENA“). Negerai, kad užrašas pirma pakabintas, paskui jau imta tvarkytis leidimų reikalus. Turi būti atvirkščiai!
Dar vienas dalykas:  jei kažkada buvo duotas leidimas, bet vėliau tekstas yra pakeičiamas, tai reikia iš naujo gauti leidimą. Šit RESONAS leidimą įsirengti reklamą yra gavęs prieš 7 metus, tačiau tekstas dabar  jau kitoks, todėl reikėjo iš naujo jį derinti. Smulkmė, bet krenta į akis, kad dabartiniame „Resono“ stende po trumpinio tel. iškaboje nėra taškelio, o darbo dienas ir valandas reiktų nurodyti rašant ne brūkšnelį, o brūkšnį be tarpelių. 

Klaidos ir klaidelės reklamose
Kaip jau minėta, didžiausias pažeidimas, arba administracinis nusižengimas, yra valstybinės kalbos nevartojimas užrašuose. Deja, pasitaiko reklamose ir kalbos klaidų, ir netikslumų, smulkių rašybos klaidelių. 

Pasitaikė skelbimuose, reklaminiuose užrašuose skyrybos klaidų. Būtinai reikia kablelių tokiuose sakiniuose: Prekiaujame lęšiais, padengtais antirefleksine danga; Apžiūrėkite, ar ant jūsų automobilio nėra....; Patikrinkite, ar sandariai uždaryti..... 
Rasta reklamų su nevartotinomis svetimybėmis. Štai be leidimo pasikabinęs reklamą Jūratės salonas rašo, kad atliekamas liftingas. Vietoje šio žodžio vartotinas terminas „odos stangrinimo (patempimo) procedūra“.
Dažnai vasarą gatvėse pastatomi dieniniai stendai, tai juose dažnas žodis išsinešimui.
Dažniausiai pasiūloma kavos išsinešimui, skelbimuose galima rasti telefoną pasiteiravimui, taip pat automobilius pardavimui. Tokie veiksmažodiniai daiktavardžiai turi būti keičiami bendratimi: kava, pica išsinešti, butas išsimokėti, telefonas pasiteirauti, o kai kuriais atvejais – reikiamybės atspalvį turinčiais junginiais: kava, picos išsineštinai, butas išsimokėtinai, arba būdvardžiais: išsineštinis maistas, išsineštinės picos.


Žemaitės gatvėje apsilupusi reklama skelbia: MOBILŪS TELEFONAI, VIDEO ir AUDIO APARATŪRA. Pagal taisykles turėtų būti MOBILIEJI TELEFONAI, VIDEO- ir AUDIOAPARATŪRA arba VAIZDO IR GARSO APARATŪRA.  
Dar ta proga primintina, kad ir žodelis foto- nerašomas atskirai. Kaip ir dėmuo auto- prie kito dėmens nejungiamas brūkšneliu ir nevartojamas kaip atskirai rašomas junginio žodis. Nurodydami telefonų numerius, jei tai vietinis, rašome taip: tel. (8 347)  55 147, jei mobilusis, tada taip: mob. 8 614  82 286. Jei rašomas tik vienas telefonas (ar e. pašto adresas), tada dvitaškio nereikia. Dvitaškis reikalingas tada, kai yra pateikiami keli numeriai ar keli el. pašto adresai.
Teisiniai pagrindai
Lietuvos Respublikos valstybinės kalbos įstatymas, Lietuvos Respublikos reklamos įstatymas, Lietuvos Respublikos vartotojų teisių apsaugos įstatymas, Lietuvos Respublikos visuomenės informavimo įstatymas, Lietuvių kalbos komisijos nutarimas Nr. N-5(136) „Dėl viešosios informacijos ne valstybine kalba pateikimo“,  

Įmonių, įstaigų ir organizacijų simbolinių pavadinimų darymo taisyklės, Išorinės reklamos įrengimo taisyklės, Lietuvos Respublikos civilinis kodeksas, Juridinių asmenų registro nuostatai.
1 PRIEDAS.  NUORODA Į AKTUALŲ STRAIPSNĮ 
Neužmirškite: jei norite įsirengti reklamą ar iškabą, reikia gauti leidimą!
www.kedainiai.lt> Naujienos

http://www.kedainiai.lt/go.php/lit/Neuzmirskite-jei-norite-isirengti-reklama-ar-iskaba-reikia-gauti-leidima/5710
2 PRIEDAS.  TEISINIAI PAGRINDAI (aktualių nuostatų citatos)
Viešieji užrašai yra visiems skirti aiškiai matomi užrašai. Lietuvos Respublikos valstybinės kalbos įstatymo 17 straipsnis skelbia: „Lietuvos Respublikoje viešieji užrašai yra valstybine kalba. Valstybinė kalba privaloma visų Lietuvos Respublikos įmonių, įstaigų ir organizacijų antspauduose, spauduose, dokumentų blankuose, iškabose, tarnybinių patalpų ir kituose užrašuose, Lietuvos gaminių ir paslaugų pavadinimuose bei aprašuose“; 18 straipsnis „Tautinių bendrijų organizacijų pavadinimai, jų informaciniai užrašai greta valstybinės kalbos gali būti pateikiami ir kitomis kalbomis. Užrašų kitomis kalbomis formatas negali būti didesnis negu užrašų valstybine kalba“; 23 straipsnis: „Visi viešieji užrašai turi būti taisyklingi“.

Lietuvių kalbos komisijos 2012 m. lapkričio 8 d. nutarimo Nr. N-5(136) „Dėl viešosios informacijos ne valstybine kalba pateikimo“  ištraukos: „1. Tarptautinio bendravimo reikmėms viešoji rašytinė ir garsinė informacija transporte, muitinėse, viešbučiuose, bankuose, turizmo agentūrose, taip pat reklamos elementuose greta valstybinės kalbos gali būti teikiama ir užsienio kalbomis.  2. Rašytinė ir garsinė informacija kitomis kalbomis neturi būti išsamesnė, o jos rašytinių tekstų formatas negali būti didesnis negu tekstų valstybine kalba.“ 
                Lietuvos Respublikos vartotojų teisių apsaugos įstatymo  3 straipsnis, kuriame kalbama apie vartotojų teises, rašoma, kad vartotojai turi teisę „3) gauti teisingą ir visapusišką informaciją valstybine kalba apie parduodamas prekes, teikiamas paslaugas“, o 5 straipsnis (Informacijos pateikimas vartotojams) skelbia: 1. Gamintojas, pardavėjas, paslaugos teikėjas vartotojams privalo valstybine kalba suteikti Civiliniame kodekse ir kituose teisės aktuose nustatytą informaciją ir teisės aktų nustatyta tvarka ženklinti prekes. Kituose įstatymuose gali būti nustatyta gamintojo, pardavėjo, paslaugos teikėjo pareiga Civiliniame kodekse ir kituose teisės aktuose nustatytą informaciją vartotojams pateikti valstybine ir kita kalba. 2. Valstybinė kalba privaloma visuose vartotojams skirtuose viešuosiuose išoriniuose ir vidiniuose prekybos ir paslaugų teikimo vietų užrašuose, įskaitant prekybos ir paslaugų teikimo vietų pavadinimus.“
 Reklamos įstatymo 2  straipsnis apibrėžia, kad „Reklama – bet kokia forma ir bet kokiomis priemonėmis skleidžiama informacija, susijusi su asmens komercine-ūkine, finansine ar profesine veikla, įskaitant nekilnojamojo turto įsigijimą, turtinių teisių ir įsipareigojimų perėmimą (...), o 4 straipsnis teigiama: „Rašytiniam ir garsiniam reklamos tekstui taikomi Valstybinės kalbos įstatymo nustatyti reikalavimai“. 12 straipsnio „Išorinės reklamos įrengimo reikalavimai“ 4 punktas: „Išorinė reklama turi būti įrengiama vadovaujantis projektavimą, statybą, kultūros paveldo objektų ir kraštovaizdžio apsaugą, teritorijų planavimą ir valstybinės kalbos vartojimą reglamentuojančių teisės aktų nuostatomis, Išorinės reklamos įrengimo taisyklėmis, savivaldybės institucijos patvirtintais išorinės reklamos specialiaisiais planais ar bendraisiais teritorijų planavimo dokumentais ir (ar) juose nustatytais išorinės reklamos įrengimo reglamentais.“
 Išorinės reklamos įrengimo taisyklių (patvirtintų Lietuvos Respublikos ūkio ministro įsakymu)  II skyriaus 4 punktas skelbia: „Išorinė reklama turi būti įrengiama vadovaujantis projektavimą, statybą, kraštovaizdžio apsaugą, teritorijų planavimą, valstybinės kalbos vartojimą reguliuojančių teisės aktų nuostatomis, Taisyklėmis, savivaldybės institucijos patvirtintais išorinės reklamos specialiaisiais planais ar bendraisiais teritorijų planavimo dokumentais ir (ar) juose nustatytais išorinės reklamos įrengimo reglamentais.“
Lietuvos Respublikos visuomenės informavimo įstatymo 34 straipsnis:  „Viešoji informacija rengiama ir skleidžiama valstybine kalba ar kitomis kalbomis, vadovaujantis Valstybinės kalbos įstatymu, Valstybinės lietuvių kalbos komisijos nutarimais. Radijo ir (ar) televizijos programos, transliuojamos nelietuvių kalba, turi būti verčiamos į valstybinę kalbą arba rodomos su lietuviškais subtitrais, išskyrus įstatyme nustatytus atvejus.“
Lietuvos Respublikos civilinio kodekso (2000) 1.20, 1.21 p.: „Lietuvos Respublikoje įregistruoto juridinio asmens ar kitos organizacijos pavadinimas ginamas pagal Lietuvos Respublikos teisę. Užsienio juridinių asmenų ar kitų organizacijų atstovybėms ir filialams, įregistruotiems Lietuvos Respublikoje, taikoma Lietuvos Respublikos teisė. Bent vienas iš asmenų, veikiančių atstovybės ar filialo vardu, turi gyventi Lietuvos Respublikoje. Asmenų, veikiančių Lietuvos Respublikoje registruotos atstovybės ar filialo vardu, teises ir pareigas (kompetenciją) nustato Lietuvos Respublikos teisė. 2.40 straipsnis nustato Juridinio asmens pavadinimo sudarymą: „Juridinio asmens pavadinimas yra sudaromas iš žodžių ar žodžių junginių, vartojamų perkeltine reikšme arba turinčių tiesioginę reikšmę. Juridinio asmens pavadinimas turi būti sudarytas laikantis lietuvių bendrinės kalbos normų ir negali būti sudarytas tik iš tiesioginę veiklos daiktų ar paslaugų rūšį nurodančio bendrinio žodžio (žodžių) arba tik iš vietovardžio, arba tik iš kitokio žodžio, neturinčio skiriamojo požymio. Juridinio asmens pavadinimas gali būti sudarytas iš raidžių, kurios negali būti suprantamos kaip žodžiai, ir skaitmenų arba jų derinių tik tada, jeigu toks pavadinimas yra nusistovėjęs visuomenėje. Juridinio asmens, susijusio su užsienio juridiniu asmeniu ar kita organizacija, pavadinimas gali būti sudaromas taip, kad jis būtų tapatus ar panašus į juridinio asmens ar kitos organizacijos pavadinimą, jei yra šių sutikimas naudoti pavadinimą“. 

Įmonių, įstaigų ir organizacijų simbolinių pavadinimų darymo taisyklių (patvirtintų Valstybinės lietuvių kalbos komisijos 2004 m.) keli punktai: „4.1. Vienažodžiai simboliniai pavadinimai gali būti daromi iš upių ir ežerų vardų, žmonių ir mitologinių vardų, augalų, gyvūnų, gamtos reiškinių pavadinimų ir kitokių daiktavardžių, pvz.: „Forumas“, „Elektronas“, „Kometa“, „Simetrija“, „Sedula“, „Stumbras“, „Nijolė“. 5.2. Galimi iš sutrumpinimų ar kitaip dirbtinai sudaryti ir lietuviškomis raidėmis rašomi simboliniai pavadinimai, kurių pabaiga atitinka lietuvišką galūnę, pvz.: „Eksma“, „Sodra“, „Elmatronas“. 6. Simboliniais vardais gali eiti antikinių (senovės graikų ir lotynų) kalbų žodžiai, ypač jei firmų veikla yra humanistinio ar humanitarinio pobūdžio, pvz.: akcinė bendrovė „Lingua“, uždaroji akcinė bendrovė „Littera“, labdaros ir paramos fondas „Alfa“. 11.1 Simboliniai pavadinimai nedaromi iš lietuvių kalbos klaidomis laikomų svetimybių (barbarizmų) ar hibridų, kitų nenorminių žodžių, pvz.: „Bantas“, „Cementovkė“, „Gerbūvis“. 11.3. Neteiktini simboliniai pavadinimai iš begalūnių dirbtinių žodžių, pvz.: „Teko“, „Kage“, „Mansel“. 11.5 Neteiktini simboliniai pavadinimai su rašybos klaidomis, pvz.: „SeKoMa“, „Meleta“, „AtiLa“. 

Tos pačios taisyklės taikytinos ir parduotuvių, kavinių ir pan. pavadinimams.

Nuo 2013 m. gegužės 1 d. įsigaliojus Juridinių asmenų registro nuostatų, patvirtintų Lietuvos Respublikos Vyriausybės 2003 m. lapkričio 12 d. nutarimu Nr. 1407, 761 punkto nuostatoms Valstybinė lietuvių kalbos komisija teikia Registrų centrui konsultacijas dėl juridinio asmens pavadinimo atitikties lietuvių bendrinės kalbos normoms. 

  Naudinga nuoroda į Juridinių asmenų registrą (JAR) – ten galima rasti oficialiuosius įmonių, ugdymo ir kt. įstaigų, organizacijų pavadinimus. Dar žr. VĮ Registrų centro svetainės poskyrį „Kas žinotina apie juridinio asmens pavadinimą“.    Renkant įmonės pavadinimą gali praversti informacija apie įregistruotus ir pareikštus registruoti prekių ženklus, žr. Lietuvos Respublikos prekių ženklų duomenų bazėje.

   Lietuvos Respublikos administracinių nusižengimų kodekso i š t r a u k o s
(https://www.e-tar.lt/portal/lt/legalAct/4ebe66c0262311e5bf92d6af3f6a2e8b/EjwuXuHMlf )
 144 straipsnis. Reklamos naudojimo reikalavimų ir draudimų nesilaikymas

1. Išorinės reklamos įrengimo draudimų ir reikalavimų nesilaikymas  užtraukia baudą nuo vieno šimto keturiasdešimt iki trijų šimtų eurų.
 4. Lietuvos  Respublikos  reklamos  įstatyme  nustatytų kitų reklamos  naudojimo  reikalavimų  ir draudimų  nesilaikymas (išskyrus  šio  kodekso 145 straipsnyje numatytus administracinius nusižengimus) užtraukia baudą nuo vieno šimto keturiasdešimt iki trijų šimtų eurų.
5. Šio straipsnio 1, 4 dalyse numatyti administraciniai nusižengimai, padaryti pakartotinai, užtraukia baudą nuo trijų šimtų iki penkių šimtų šešiasdešimt eurų.

 497 straipsnis. Valstybinės kalbos nevartojimas

1. Valstybinės kalbos nevartojimas juridinių asmenų antspauduose, spauduose, blankuose, iškabose, tarnybinių patalpų ir kituose viešuose užrašuose užtraukia baudą juridinių asmenų vadovams ar kitiems atsakingiems asmenims nuo aštuoniasdešimt iki vieno šimto dvidešimt eurų.
2. Valstybinės kalbos nevartojimas Lietuvos Respublikos gaminių ir paslaugų pavadinimuose ir jų aprašuose, Lietuvoje parduodamų prekių naudojimo (vartojimo) instrukcijose užtraukia baudą juridinių asmenų vadovams ar kitiems atsakingiems asmenims nuo devyniasdešimt iki vieno šimto keturiasdešimt eurų.
3. Šio straipsnio 1, 2 dalyse numatyti administraciniai nusižengimai, padaryti pakartotinai, užtraukia baudą nuo vieno šimto septyniasdešimt iki dviejų šimtų trisdešimt eurų.
 

 498 straipsnis. Valstybinės lietuvių kalbos komisijos nutarimų ir Valstybinės kalbos inspekcijos pareigūnų nurodymų  nevykdymas
1. Valstybinės lietuvių kalbos komisijos nutarimų valstybinės kalbos vartojimo ir taisyklingumo klausimais ir Valstybinės kalbos inspekcijos pareigūnų nurodymų dėl valstybinės kalbos vartojimo nevykdymas užtraukia įspėjimą arba baudą juridinių asmenų vadovams, kitiems atsakingiems asmenims arba kitiems nutarimų arba nurodymų nevykdantiems asmenims nuo devyniasdešimt iki vieno šimto septyniasdešimt eurų.
2. Šio straipsnio 1 dalyje numatytas administracinis nusižengimas, padarytas pakartotinai, užtraukia baudą nuo dviejų šimtų iki keturių šimtų eurų.
3 PRIEDAS.  NUOTRAUKOS (su komentarais)

Ar norėtumėte eiti su užsakymu į spaustuvę, kuri taip save pristato?
Ne tik  netvarkingas vaizdas, bet ir tekstas su klaidelėmis: spaustuvė-leidykla turi būti su  brūkšneliu be tarpelių, o užrašas toks: „Priimami užsakymai spausdinti“

Prekių ženklas, užregistruotas Valstybiniame patentų biure, yra vienoks, o pateiktas iškaboje – kitoks. Taip neturėtų būti. Iškaboje reiktų pateikti ne tik prekių ženklą, bet ir nurodyti įstaigos pavadinimą (Parduotuvė arba UAB „Sibena“)

Pavadinimas turi būti lietuviškas, o jei labai reiktų – angliškas galėtų būti šalia, bet neturėtų būti pusė lietuviško, pusė angliško.
Savaitės dienos nurodomos taip: I−V  9.00−18.00, t. y. turi būti brūkšnys be tarpelių, ne brūkšnelis 

Taip pat turėtų būti 100 m  (m. – metų santrumpa)

           Įmonių pavadinimų nėra nei Registrų centro, nei Patentų biuro prekių ženklų duomenų bazėse. Reklama įrengta be administracijos direktoriaus leidimo, neatitinka Valstybinės lietuvių kalbos įstatymo 17 str.  ir 23 str. nuostatų bei kitų teisės aktų reikalavimų. Reikia trumpai pateikti lietuviškus paaiškinimus apie savo teikiamas prekes ir paslaugas

Turi būti lietuviškas užrašas: Nagų dizaino studija ar kt. Angliškas užrašas „Nail art studio“ nereikalingas, nes nėra skirtas tarptautinio bendravimo reikmėms. Prieš pastatant stendą, reikia gauti leidimą įsirengti išorinę reklamą

„Pica“ – lietuviškai, „and grill“ – angliškai: tokie hibridiniai užrašai nepriimtini. Pavadinimas PIRI PIRI taip pat neregistruotas kaip prekių ženklas. Užrašas jau kabo, nors leidimo į savivaldybę įrengti išorinę reklamą nesikreipta. O už  patrauklų dizainą galima pagirti

Po lietuviškų santrumpų dedami taškeliai, tad turi būti Tel.  Turi būti ne brūkšneliai, o brūkšniai: I−V, 9−17 val. Smulkmės,  bet reklaminiai tekstai turi būti be klaidų ir klaidelių

Savavališkai mieste pristatę nelietuviškų reklamos stendų Čekijos cirko reklamuotojai buvo nubausti administracine bauda

Tokia nušiurusi reklama daro gėdą jos savininkui, teršia miesto vaizdą. Turi būti užrašyta „Mobilieji telefonai“, „Video- ir audioaparatūra“ arba „Vaizdo ir garso aparatūra“ 

Jei nėra išvardijimo kelių objektų, nereikia dvitaškio. Po kablelio bendrinis žodis  rašomas iš mažosios.
Mobiliojo telefono numeris rašomas be skliaustelių: mob. 8 614 81 785

Nauja įstaiga Kėdainiuose, lietuviškai ir  aiškiai pavadinta  – puiku!  Bet, kol negautas leidimas, įsirengti reklamos negalima  

Ar pakabinantys savavališkai  reklamą be leidimo  tikisi, kad tie, kas kontroliuoja jų įrengimą, nepastebės ir neskirs baudos?

Kas jau kas, o nekilnojamojo turto pardavėjai tai tikrai žino, kad negalima kabinėti reklamų bet kur: ant sienų, tvorų, langų senamiestyje ir kitur 

Toks visoks margumynas − kviečia ar atbaido?

Lietuviškai būtų espresas, espreso kava. Ir ne išsinešimui, o išsinešti

„E&A“ drabužių parduotuvė užrašas registruotas kaip prekės ženklas, viskas kaip ir gerai, bet šio angliško užrašo neturėtų būti. Ką nors patrauklaus neabejotinai galima užrašyti ir lietuviškai

Tokio dizaino prekių ženklo su užrašu „Laffa coffee“  Patentų biuro prekių ženklų bazėje nerasta. O gal vertėjo pabūti kūrybiškesniems, sugalvoti lietuvišką pavadinimą, susijusį su senamiesčiu, Didžiąja gatve?
[image: image18.jpg]



[image: image19.jpg]



Iš gerai reprezentuojančių save bei keliančių estetinį senamiesčio lygį galima išskirti viešbutį-restoraną „Grėjaus namas“. Ir tinkamas vaizdas, ir kokybiškos medžiagos, ir lietuviškas pavadinimas, susijęs su miesto istorija. Užrašai anglų kalba ne didesni nei lietuviški, kaip ir priklauso pagal reikalavimus
[image: image20.jpg]



Gražus lietuviškas parduotuvės pavadinimas.  Ir tada daug paprasčiau jau vien dėl to, kad nereikia registruoti pavadinimo kaip prekių ženklo ir be reikalo tai registracijai skirti pinigų, gaišti laiko dokumentams tvarkyti. Iškaba tvarkinga, priderinta prie pastato spalvomis ir įrengimu

Pavadinimas geras (tai dirbtinis žodis, tačiau jis su galūne, tad vertinamas palankiai), o išmoningas ir kartu labai paprastas prekės ženklas, susidedąs iš žodžių ir grafinio vaizdo, registruotas Patentų biure. Leidimas įsirengti reklamą turimas

Parduotuvėlės pavadinimas lietuviškas, aiškus, paprastas ir susijęs su miesto istorija. Yra ir trumputis paaiškinimas, kad čia parduodami meno kūriniai. Iškaba solidi, o kartu ir kukli. Labai tinkamas senamiesčiui dizainas ir įrengimas

Iškaba galima ir tokia: užrašyta tiesiog ant sienos. Žinoma, tokiems užrašams, kaip ir iškaboms, reklaminiams plakatams,  reikalingas savivaldybės administracijos direktoriaus leidimas. Ši įstaiga pasirūpino ir leidimu, ir skoningu, derančiu senamiesčiui  dizainu, o ir pavadinimas aiškus ir lietuviškas
PARENGĖ savivaldybės vyr. specialistė (kalbos tvarkytoja) Rūta Švedienė
ruta.svediene@kedainiai.lt, 2018 m. gegužė
